정조 17년 · 목
醴泉幼學李秉誠上言以爲渠之始祖熙寧君袉墳山在於廣州數十年前始乃尋得墓所則其下居民輩任自偸窆甚至於壓腦犯穴昨年園幸時諸宗相率上言則判付內以爲王子墳山與他自別民人逼葬在法當掘掘其當掘之冢飭其守護之事分付道臣之下敎若是申嚴則其時該邑臣則謂以年久不可掘構報營門該道臣則謂以所報俱有所據以此施行之意回關本邑故累呈營門稱以已決之訟不復聽理云冒死仰瀆亟令該道掘移偸窆之塜事乞蒙天恩水原童蒙崔豐錫上言以爲渠遭父喪方營葬於其曾祖墳舊壙墟之際山下居奴屬徐命人爲名漢遷其叔母年久之冢偸埋於其處故卽爲呈官嚴治掘去安葬渠父矣其後命人誣訢官家稱以渠之買得之地又以其前日掘去之棺暗埋於其父冢切逼之地故呈于本官則退斥不題渠母繼呈諺單又爲不受刑推渠之叔父枷囚渠之祖父督令掘移故不得已以二月掘移之意黽勉納侤而蒙放矣此是渠家三代傳來之地乃於起訟之後做出買得之說者萬萬無理特蒙天恩洞燭命人之奸狀嚴刑定配龍仁幼學金華健上言以爲其八代祖贈領議政悌甲墳墓在於忠州地再昨年本州居吳深偸葬其外祖於單靑龍三十八步之內吳深以李哥甥侄生長於其外家偸葬其外祖之時人或謂之曰忠臣墳墓豈可偸葬乎深攘臂大言曰吾必擔當泥灰隔板而用之最後聞變蒼黃下去呈官起訟吳深則自知理屈而逃避李家則托以寡居終不就訟更待何日而掘移乎乞蒙天恩卽令本道掘移南陽幼學安有孫上言以爲渠遭母喪營葬于家後園林千餘步之地矣竹山居洪大晉以南陽洪哥宗孫稱以立案內率諸洪哥起訟于本府置渠落科速令掘移乞蒙天恩俾得安厝竝敎以分付地方官從公決給水原幼學李益鳴上言以爲渠以孝寧大君九世孫有獨子烒無子女夭死而五寸姪燋有四子故請其第三子德升爲渠亡子之後嗣則燋之長子德壽籍其母之不許抵死防塞乞蒙天恩依願特許水原故生員李延泰妻柳氏上言以爲渠夫昨年九月應製入格直赴庭試會試矣不幸身死無血屬亡夫四寸兄李延五第四子信命欲定嗣續而家力貧殘無路得定乞蒙天恩特許繼後竝敎以自畿營移文禮曹德山幼學李善運等上言以爲同縣居幼學金載鼎以大家勢族肆其氣㷔挾其武斷乃於鄕校案山處客舍對案處壓臨之地敢爲入葬大抵以鄕校客舍之案山人莫敢生意而載鼎敢於此地生心欲葬則其時本官鄭厚祚以情面而許之始於厚祚罷歸後呈于監營則定査官沔川郡守鄭東杓東杓又與載鼎相親故摘奸後報辭失實渠等不勝憤切又呈營門則更定査官於結城縣監朴尙春査報大槪以爲兩隻所見處泛鐵詳察則金冢巳方而鄕校則子方金冢午方而客舍則子方雖非正案而不可以斜見不謂之案山金冢之掘移斷不可己云云則其時道臣朴宗岳題辭以爲詳見山圖果是壓臨也望見也然不可以一番摘奸決之更定査官於泰安郡守申相文相文査報以爲客舍則望立俱見鄕校則斜見而人居大村內禁葬自有法典況於邑基乎云云則道臣題辭以爲三度摘奸再度落科更無他論斯速掘移之意移文本官卽爲擧行云而載鼎無意掘移縣令金直休到任後卽又呈訴頗爲嚴題責以秉彝而使之掘去而載鼎終不掘去故更呈于營門則前道臣朴天衡嚴題使之掘移捉囚其奴而載鼎則不動一髮故又呈于營門今道臣李亨元題辭有曰旣自士林中發論則但當無一言移遷經歲經年士林之議論也營邑之題飭也不啻屢屢而有若彼此隻相訟者然不勝駭然云而載鼎蠢迷萬無掘去之意終非受制於本官聽令於營門者而以法吏之所以處之者言之載鼎之理屈辭窮則不得不置之落科渠等之理直名正則不得不爲之決給而所謂嚴題督掘者終不免始嚴而終緩空言而無實此冢之掘移實無其期乞蒙睿斷敎以分付該道從公決給醴泉幼學李弘祖等上言以爲渠等七十五人俱是熙寧君夷靖公衴十餘代遺裔也中罹家禍蕩柝孤孑二百年後始有渠等若爾人丘墓不守宗嗣無傳則祠版失墜香火久闕幸蒙天恩俾繼屢世之絕緖以幼學李秉誠特命承祀宗繼旣定奉祀有人則不容一日無祠版先祖臣袉以親王子有贈諡之功考諸邦典當爲不遷之祀揆以私情合有永世之享而今此累百年之後再造祠版誠是人家之變特施處分更命造成以伸情禮敎以往復宗簿寺考例決給○吏曹啓言廣州幼學尹鼎九上言以爲其父通政天殷今年八十七庚戌大慶陞資通政曾前近九十老人多蒙加資願蒙加資之典云矣士庶年滿九十始許加資乃是定式而其父加資旣出特恩而今又泛引年近九十之例請蒙恩資實關後弊請置之其猥越之罪令該曹科治敎以鄕曲之人不諒事例不是異事曉諭法典嚴飭放送又啓言高陽幼學韓應敏父通德郞樸年八十公州幼學申大勳父通德郞暾年八十二竝願蒙加資之典云矣士庶年八十者除一階事載在法典請竝施行從之又啓言仁川幼學李邦彦父將仕郞和述年八十二新昌幼學柳禮泰父將仕郞春寬年八十二竝願蒙加資之典云矣士庶年八十者除一階事載法典而和述等昨年俱以年八十以上因其子上言旣蒙除一階則今又疊請亦甚猥越請置之從之又啓言都監哨官洪普泳永平良人李墨男等爲其父上言而限內不爲現身請上言內辭緣竝勿施允之○禮曹啓言西部幼學尹度喆上言以爲其先祖鈴原府院君壕墓在麻田延安府夫人田氏墓在龍仁兩處碑碣俱奉中廟御諱故再昨冬因道臣筵奏麻田墓碑則特命建閣龍仁墓碣以本事之未及竝達尙未一體擧行今則事體異前莫重御諱旣爲尊閣於彼則惟此盛典豈可獨漏於此乎請令道臣修擧云矣鈴原府院君墓碑閣旣因道臣筵達修擧則延安府夫人墓碑閣似當一體修擧而係于恩典請上裁敎以所重一般分付道臣亦爲建閣又啓言咸興成佛寺僧守敬等上言以爲本寺雖已重建而碑閣尙未改竪請令攸司立碑記績云寺宇政建旣因前道臣筵達則今此立碑一欸亦令該道臣從便擧行之意請分付敎以自有所重令道伯重刻竪立又啓言忠州幼學鄭運會等上言以爲其先祖寧陽尉敬惠公主墳墓合窆於高陽郡其實狀仍卽下敎於有司之臣則非但爲後孫傳信之地抑亦爲聖世榮冢之道乞蒙天恩云寧陽尉敬惠公主之合窆於高陽雖使有公私文蹟之可信到今別無自朝家指揮之事且其榮冢之請旣係干恩亦涉糢糊請置之從之又啓言高城楡岾寺僧宗洙等上言以爲金剛山天下名山楡岾寺金剛名刹也世祖大王定以願刹創建殿宇蓋能仁寶殿冥府殿靈山殿極樂殿無竭殿泛鍾閣龍航殿解脫門天王門海藏殿山暎樓香積殿及僧舍十二房是已向在己卯戊子火變前古所未有之劫運也千餘間殿宇沒入灰燼猥蒙先大王盛德己丑年間命道臣金孝大使之重建矣今則歲久年深榱桷朽落瓦覆破碎滿目愁慘乞蒙天恩俾得重修云矣旣是名山且有舊蹟一任頹圮亦自可惜請令道臣從便指揮俾無空廢之地敎以分付道伯取考先朝己丑重修已例使之修葺又啓言忠州進士洪宗幹上言以爲渠嫡妾俱無子其同姓十二寸兄起謙第四子聖八欲爲立後而起謙夫妻俱歿與者無人不得循例呈狀禮斜乞令該曹稟處云又啓言報恩幼學李謙麟上言以爲其族弟自平嫡妾俱無子夫妻俱沒其同姓十四寸弟商梅弟二子朝燁欲爲立後而商梅夫妻亦爲俱沒與受無人不得循例呈狀禮斜乞令該曹稟處云又啓言忠州幼學洪晉輔上言以爲其十寸弟羽輔嫡妾俱無子其同姓八寸兄雨輔第二子舒浩欲爲立後而羽輔夫妻俱歿與者無人不得循例呈狀禮斜乞令該曹稟處云又啓言陽城前僉知吳琛上言以爲其同姓十寸孫允常嫡妾俱無子其同生弟熙常長子奎曾欲爲立後而允常夫妻俱歿受者無人不得循例呈狀禮斜乞令該曹稟處云又啓言龍仁幼學朴廷臣上言以爲其族侄時遇嫡妾俱無子夫妻俱歿其同生弟時昌第二子龍慶欲爲立後而時遇夫妻俱沒受者無人不得循例呈狀禮斜乞令該曹稟處云又啓言昌平幼學鄭杓上言以爲其族侄宅煥嫡妾俱無子其同姓十二寸兄孝煥第五子在贊欲爲立後而宅煥夫妻俱役受者無人不得循例呈狀禮斜乞令該曹稟處云此等人特許立浚旣有受敎請竝許之從之又啓言西部故宣傳官李潤培妻黃氏上言以爲早年喪夫無一嗣續亡夫再從兄故學生潤馥有四子故懇乞其第三子興錫立爲亡夫之後而潤馥之妻終不冒許故有此呼籲潤馥以同堂之親旣有四子則其妻之不冒許與揆以事情極爲不當似當許施而係是人倫重事請上裁從之又啓言西部故府使趙德洵妻沈氏上言以爲其從侄趙學閔子興乭欲爲立後於其子學愚而德洵之兄德洙有孫基仁兄弟興乭之祖德洞以爲基仁兄第中當爲學愚之後終不許給故有此呼籲此事之上煩天聽今爲五六次矣大抵德洞之持難專在於基仁兄弟之爲血孫而基仁兄弟俱有奇疾前後該堂旣已目見則沈氏之不欲以此立浚不是異事且趙明翼旣是宰臣則其在事面恐不可使之絕嗣似當許施而事係人倫請上裁從之又啓言因畿營移文卽見李益鳴上言則爲其立浚事也凡繼後之法彼此俱從情願而生家如或不許則有難勤定而▣旣有生前之諾似當許施而係是人倫重事請上裁從之又啓言因畿營移文卽見李延泰妻柳氏上言則爲其立後事也延泰生時雖不定養而延五旣是同堂之親且有四子則其中一子之許與事理當然而旣無生家之諾事係人倫請上裁從之○兵曹啓言義州閑良黃鳳憲上言以爲渠等五十五名居在古津江下流而庚戌六月修築垌畓山雨如注一島沈水無路全生之際折衝崔秀雄金采起閑良韓今琦等目擊危急毀舍材木結筏拯出面任報本府渠等往訴巡營以捨生活人極爲嘉尙爲題金龍斌等上言以爲渠等行過古津江時値春雨加以冰泮雪消津江漲溢男女七十名落在波濤之際折衝崔慶心閑良金采喆采一兄弟盡力拯出面任報本府以採實處之爲題竝得蒙天恩云矣拯活人命之事登時狀聞之意年前飭敎不啻申明而崔秀雄等三人崔慶心等三人之極濟人命明白無疑則本府報巡營當爲狀聞請賞而到今經年之後冒煩天聽極涉猥越而其在勸來後之道不可以猥屑置之請令本道査實狀聞後稟處從之○刑曹啓言安東喪人柳井祚上言以爲其父弘春上年十月二十九日被府使金履翼毒杖十一月十七日竟至致命矣其父以故相成龍之七代孫凡於奉行官令罔敢或懈而去年當納還祖不過四石零而開倉後先納二石餘數亦將備納矣忽入於推捉之中官差到家知其已納半數以此還報則履翼大怒又定別差使之捉來而其父已於曉頭畢納餘數持尸文面訴畢納之狀則履翼盛怒曰汝前何不卽納卽命刑推十五度殞命於受刑十有八日母金氏勺水不入迺於十二月竟至自盡殮時得一血書於衣篋中其書曰冤讎未報而自盡一家協力願報此讎云云數旬之內父母竝死於匪命豈合一日生世而渠若又從以死則不忍共戴之讎其將溘然而任之乎且念十月非畢糴之時畢納在就捕之前則一箠半楚猶爲濫刑況加以刑殺之律乎蓋自近日道內官長憑托公事毒痛士林最是安東境內橫罹禍殃者至爲三百餘人上舍而被棍辱者有之孕婦而被蹴死者有之十耋之老十歲之兒亦施刑棍一境嗷嗷不保朝夕而其中渠一門與渠父同日受刑者已至三人苟究其故所怒之不在於糴可知履翼之傳令有曰安東之中河回爲尤甚其他所謂士夫盤據處皆欲慕效自歸化外此豈但目前之憂哉云河回卽渠之所居里名也以此觀之所怒之在於河回而不以糴事也明矣渠以凶人履定之弟殺越人命便成家法殺人者死國有三尸若係無罪而濫刑則雖以官長殺土民亦無饒貸之理今此履翼虐毒之擧雖以糴事爲托渠父被刑旣在畢納之後則此豈非私事殺人法外用刑者哉在昔肅廟朝兪信一以守令殺人而成獄竟死獄中伊時有信一生出獄門國無法也之聖敎前聖後聖其揆則一履翼之償命必不待渠之畢說矣渠年纔十六罹此千古所無之變懷抱血書欲爲鳴冤已自歲前來伏關外而軒貂絡繹視若無睹忽有無賴下隸十輩成群稱以漢城判尹金文淳分付逐出於東大門外拘囚店舍水火不通便溲亦禁將至逼殺之境竊自念父讎未復殘命先殞則不孝之罪尤所難容計出萬死變服脫身月正元日冒死擊錚伏蒙天恩特垂淸問退伏法曺歷日等候仁天愈邈徹冤無望兹又泣血哀籲伏乞亟行償命之典得報殺父母之讎云矣井祚以十六穉弱之年渠父身死之後哀怨弸中認作眞箇血讎必欲甘心乃已滿紙原情無非詬罵土主之說有非就事論事平說道理之意揆以尊命吏慮後弊之道恐非細故且施刑旣由違令訊杖不過十五則固不足爲致命之端旣承上言回啓之命請上裁敎曰因催科用刑似非法外無論邂逅與否其妻又下從爲其子者之心豈不如此但其事實不可以其所訴決處嚴飭道伯親執詳査狀聞後稟處○漢城府啓言沔川幼學李楨國上言以爲其十二代祖麗朝名正言李存吾墓在開城府古東門外子坐原壬辰兵燹子孫轉蓬遐鄕中間失傳辛亥十月門長彥國始省塋兆則松都居朴性源毀龍尾破階砌累累入葬而古老有言墓碑中折只有諱字昭然而移埋墓下云故呈于畿營有墓碣出現之題到付本府請其掘見本官堅執不許而朴哥自知理屈同相守護之意成手記亦請對擧文字則彥國以寬恢之意書給而舊譜文跡旣明則爲子孫向先之道不無推墓掘移之意乞蒙天恩亟爲掘移矣李存吾卽是麗季名臣後人犯葬至毀龍尾指點之人猶足咨嗟況其子孫之心宜欲必掘而墓碣埋置之說只憑古老之相傳則墓碣未尋之前俱是依俙之跡日後如得墓碣則卽令摘奸一一掘移之意請分付道臣從之又啓言文義幼學河櫂上言以爲其十三代祖故領議政文孝公演墓在仁川亦有其先祖及夫人李氏影宇又有孝行旋閭碑郡人申崇者偸埋其祖母於影堂遺址而距其先祖冢爲九十七尺故去年正月上言下本道査處本府査報以申崇家所葬今爲六十八年謂以一百八十年且曰高玄墳墓廢祭而他人侵葬二三年後勿聽之文昭載通編爲報則營門以爲文孝公偉功茂續赫赫照人耳目豈敢歇後云本府則見欺於申哥有此爽實之報矣只信申哥之誣告使當掘之冢遷延至今乞蒙天恩卽爲掘移云矣故相河演之豐功偉烈載在史案申崇則以爲葬埋旣滿二百年河櫂則以爲庚午以後所埋申哥之變幼祖曾進退年條已極痛惡卽令詳査入葬之年條刻期掘移此後則俾無他人犯葬之意請分付道臣從之又啓言北部閑良朴瑞謙上言以爲其曾祖朴孝健卽䄙嬪之父也䄙嬪出宮後招致其祖朴昌完許給長興來德島免稅處書下導掌圖暑曰不念仕宦以此不絕父母香火而同生兄弟保存宜當其年秋渠祖同生弟昌寬來言曰來德島導掌吾自往收則似無遺漏之慮云故使之下往而圖暑亦爲持去矣每年收稅都執不給圖暑亦不還送延齡君聞此事招致昌寬責其不義至有無異木石之敎父兄至親間相訟有關風化置之矣渠之家力蕩敗䄙嬪父母祭日一不助需其六寸景孚以八百兩買得於䄙嬪房樣以僞造圖暑潛自都賣䄙嬪爲父母香火之資爲景孚潛賣幾絕香火墳土不能禁伐乞蒙天恩云矣景孚以其支孫不念祖先香火之資所謂導掌仍作已物轉相買賣至使嫡孫廢祭敗家萬萬痛駭請自臣府各別詳査從公決給從之又啓言白川幼學金載凝上言以爲其先山在於本郡西面自九代祖至七代祖繼葬之地而同宗聖宗以支泒前後犯葬至再至三其父上言往來道路飮恨而死聖宗非但爲先祖之悖孫亦爲渠家不共戴天之讎也乞令有司卽許掘移云矣不可以載凝一邊之言遽使掘移請更令道臣別定査官從公決給從之又啓言抱川幼學姜必亨上言以爲其十代祖班城尉姜子順卽文宗朝駙馬而尙淑敬翁主翁主卽後宮楊氏之所生也翁主早歿葬于楊州群場里班城尉自謫所以喪歸附於翁主墓楊氏亦葬于傍麓只有短碣子孫轉寓他鄕數十年前有偸葬于傍近者至有呈官掘移之擧年前又有一人偸葬於龍虎內距楊氏墓纔爲三十步距翁主都尉墓亦不過爲七十步伏乞卽使掘移云矣翁主都尉之墳山事體與他自別而有此犯葬之擧者頑習可痛爲先摘奸照法嚴勘刻期掘移之意請分付道臣從之又啓言南陽幼學安宗千上言以爲其累代繼葬於本府陰德里鄭信玉以同里常漢乘夜偸葬其母於坐立俱見之地本官之摘奸圖形營門之嚴飭掘移非止一再而無意掘移乞蒙天恩卽令掘移云矣一邊之說有難準信更爲詳査後掘移之意請分付道臣從之又啓言坡州幼學李泰容上言以爲其父墳墓在於本州五六年無弊守護矣辛亥年間宋天民葬其兄嫂於䐉浚七步之內卽呈本官摘奸後天民嚴棍以掘去之意納供矣至今終不掘移乞蒙天恩使之掘去云矣一邊之言不可取信請令道臣詳査後掘移從之